სერგი ოგანოვი
სერგი მამბრეს ძე ოგანოვი (რუს. Оганов, Сергей Мамбреевич; დ. 23 თებერვალი 1921, თბილისი — გ. 18 ნოემბერი 1941, დონის როსტოვი) — ლეიტენანტი (1941), საბჭოთა კავშირის გმირი (22 იანვარი 1943, სიკვდილის შემდეგ). დაიბადა თბილისში, მუშის ოჯახში. 1939 წლიდან წითელ არმიაშია. 1941 წელს დაამთავრა 26 კომისრის სახელობის თბილისის სამთო-მსროლელი საარტილერიო სასწავლებელი და მოქმედ არმიაში გაიგზავნა. იბრძოდა სამხრეთ ფრონტზე. 1941 წლის 18 ნოემბერს ოგანოვის ბატარეამ, რომელსაც როსტოვის ოლქის სოფელ ბოლშიე-სალის მისადგომებთან ეკავა პოზიცია, შეაჩერა ფაშისტთა ტანკების იერიში და მტრის 30 ტანკი მწყობრიდან გამოიყვანა. სერგი ოგანოვი დაიღუპა 20 წლის ასაკში. მისი სახელობისაა ქუჩა დონის როსტოვში. დაჯილდოებულია ლენინის ორდენით.